Bjørn Medom Nielsen (S), 2007-04-17:
Socialdemokraterne er for brugen af au pairordningen.
Det er en kærkommen mulighed for unge til at lære et andet lands kultur at kende.
Det er en god mulighed for at tilføre danske familier mangfoldighed i deres hverdag, og ikke mindst er det en del af det internationale ungdomsliv, der også bibringer danske unge de samme fordele og kompetencer, som udenlandske unge får her i landet, samtidig med at de også i citationstegn arbejder efter gældende regler.
Socialdemokraterne er samtidig også imod misbrug af au pair-ordningen.
Den skærpede siFTTMO77.FM Page 5658 Friday, August 24, 2007 9:33 AM tuation i hele verden med bl.a. menneskehandel og misbrug af unge på arbejdsmarkedet kaster også sine skygger over au pair-ordningen i Danmark.
Denne udvikling skal vi selvfølgelig bekæmpe generelt alt det, vi kan, på udebane og i denne sammenhæng på vores egen hjemmebane.
Vi skal arbejde mod misbrug, og at de bruges som billig arbejdskraft.
Socialdemokraterne er derfor tilfredse med det tiltag, der hidtil har været taget på au pairområdet med brug af bl.a. øget grad af information til værtsfamilier og au pair-personer, information på flere sprog om både rettigheder, pligter og krav.
Vi er også tilfredse med de tiltag, der sikrer, at en au pair-person, som er kommet til en dårlig værtsfamilie, har mulighed for at skifte familie og færdiggøre sit ophold i Danmark.
Alternativet ville have været hjemsendelse.
Den foreslåede lovændring og de skærpelser, der ligger heri, ser vi også på med positive øjne.
Samtidig er det også positivt, at regeringen i sit forberedende arbejde har lagt op til en bred forståelse mellem Folketingets partier for de foreslåede lovændringer.
Den hidtidige lovgivning har været præget af, at sanktioner i forbindelse med misbrug af au pair-ordningen var rettet imod au pair-personen.
Men med de foreslåede ændringer kommer de værtsfamilier, der har forbrudt sig imod ordningens retningslinjer eller det almindelige juridiske lovkompleks, på en helt anden måde i fokus.
Vi har bemærket os, at høringssvarene også overvejende er positive eller uden bemærkninger til det fremsatte forslag om ændringer af au pair-ordningen.
Men vi er selvfølgelig indstillet på at afprøve nogle af de konkrete forslag på nogle af de kritikpunkter, der er fremkommet, når vi kommer til udvalgsarbejdet.
For eksempel er forslaget om, at værtsfamilier har pligt til at deltage i et obligatorisk infomøde om det at være værtsfamilie interessant.
Det kan være med til at styrke fokus på afviklingen af det gode værtsforløb, og det kan være med til at sikre, at eventuelle indgreb over for værtsfamilier sker på velkendt baggrund for familierne.
Godt nok er der underskrevet en kontrakt, men i sager med unge indblandet kan en mundtlig fortolkning af reglerne være på sin plads.
Ordningen med obligatorisk infomøde kunne jo i en minimeret udgave gælde de værtsfamilier, der er førstegangs au pair-familie eller de familier, der har været i et karantæneforløb.
Sikringen af værtsfamiliernes retsstilling både i karensperioder og med hensyn til registreringen af værtsfamilier, der har misbrugt ordningen, vil være godt undersøgt.
Socialdemokraterne finder det absolut nødvendigt også i relation til handlingsplanen for menneskehandel, at der sker en opfølgning på lovgivningen og dens virkning fremover.
En opfølgning på andre områder, hvor der er relationer i internationale sammenhænge mellem unge og arbejdsgivere, kan også være nødvendigt, men det handler dette lovforslag ikke om, og Socialdemokraterne vil tage selvstændige initiativer her.
Konklusionen er, at vi er positive og opbakkende fra Socialdemokraternes side til det foreliggende lovforslag, og vi forventer, at eventuelle fremtidige ændringer og justeringer også finder sted sammen med den bredeste del af Folketingets partier.